钦定古今图书集成/明伦汇编/皇极典/第077卷 > 后梁
## 钦定古今图书集成/明伦汇编/皇极典/第077卷 > 后梁

### 太祖本纪

按《五代史梁本纪》，“太祖神武元圣孝皇帝，姓朱氏，宋
州砀山午沟里人也。其父诚，以《五经》教授乡里，生三
子，曰全昱、相、存、温。诚卒，三子贫不能为生，与其母佣食
萧县人刘崇家。全昱无他材能，然为人颇长者。存温
勇有力，而温尤凶悍。唐僖宗乾符四年，黄巢起曹、濮，
存温亡入贼中。巢攻岭南，存战死。巢陷京师，以温”为
东南面行营先锋使，攻陷同州，以为同州防御使。是
时，天子在蜀，诸镇会兵讨贼。温数为河中王重荣所
败，屡请益兵于巢，巢中尉孟楷抑而不通。温客谢瞳
说温曰：“黄家起于草莽，幸唐衰乱，直投其隙而取之
尔，非有功德兴王之业也，此岂足与共成事哉！今天
子在蜀，诸镇之兵日集，以谋兴复，是唐德未厌于人
也。且将军力战于外，而庸人制之于内，此章邯所以
背秦而归楚也。”温以为然，乃杀其监军严实，自归于
河中，因王重荣以降。都统王铎承制拜温左金吾卫
大将军、河中行营招讨副使，天子赐温名全忠。中和
三年三月，拜全忠汴州刺史、宣武军节度使。四月，诸
镇兵破巢，复京师，巢走蓝田。七月丁卯，全忠归于宣
武。是岁，黄巢出蓝田关，陷蔡州，节度使秦宗权叛附
于巢，遂围陈州、徐州。时溥为东南面行营兵马都统，
会东诸镇兵以救陈。陈州刺史赵犨亦乞兵于全忠，
溥虽为都统而不亲兵。四年，全忠乃自将救犨，率诸
镇兵击败巢将黄邺、尚让等，犨以全忠为德，始附属
焉。是时，河东李克用下兵太行，渡河出洛阳，与东兵
会击巢，巢已败去。全忠及克用追败之于郾城，巢走
中牟，又败之于王满，巢走封丘，又大败之。巢挺身东
走，至泰山狼虎谷，为时溥追兵所杀。九月，天子以全
忠为检校司徒、同中书门下平章事，封沛郡侯。光启
二年三月，进爵王。义成军乱，逐其节度使安师儒，推
牙将张骁为留后，师儒来奔，杀之。遣朱珍、李唐宾陷
滑州，以胡真为留后。十二月，封吴兴郡王。自黄巢死，
秦宗权称帝，陷陕、洛、怀、孟、唐、许、汝、郑州，遣其将秦贤、
卢瑭、张晊攻汴。贤军板桥，晊军北郊，瑭军万胜，环汴
为三十六栅。王顾兵少，不敢出，乃遣朱珍募兵于东
方，而求救于兖、郓。三年春，珍得兵万人、马数百匹以
归，乃击贤板桥，拔其四栅，又击瑭万胜，瑭败，投水死。
宗权闻瑭等败，乃自将精兵数千栅北郊。五月，兖州
朱瑾、郓州朱宣来赴援。王置酒军中，中席，王阳起如
厕，以轻兵出北门袭晊，而乐声不辍。晊不意兵之至
也，兖、郓之兵又从而合击，遂大败之，斩首二万馀级。
宗权与晊夜走过郑，屠其城而去。宗权至蔡，复遣张
晊攻汴。王闻晊复来，登封禅寺后冈，望晊兵过，遣朱
珍蹑之，戒曰：“晊见吾兵必止。望其止，当速返，毋与之
斗也。”已而晊见珍在后，果止，珍即驰还。王令珍引兵
蔽大林，而自率精骑出其东，伏大冢间，晊止而食，食
毕，拔旗帜驰击珍，珍兵小却。王引伏兵横出，断晊军
为三而击之，晊大败，脱身走。宗权怒，斩晊。而河阳、陕、
洛之兵为宗权守者，闻蔡精兵皆已歼于汴，因各溃
去。故诸葛爽将李罕之取河阳，张全义取洛阳以来
附。十月，天子使来赐王《纪功碑》。“朱宣、朱瑾兵助汴，已
破，宗权东归。王移檄兖、郓，诬其诱汴亡卒以东，乃发
兵攻之，取曹州、濮州。遂遣朱”珍攻郓州，大败而还。十
二月，天子使来，赐王铁券及《德政碑》。淮南节度使高
骈死，杨行密入扬州，天子以王兼淮南节度使。王乃
表行密为副使，以行军司马李璠为留后，璠之扬州，
行密不纳。文德元年正月，王如淮南，至宋州而还。是
时，秦宗权陷襄州，以赵德𬤇为节度使，德𬤇叛于宗
权以来附，天子因以王为蔡州四面行营都统，以德
𬤇为副。三月庚子，僖宗崩，天雄军乱，囚其节度使乐
彦贞。其子相州刺史从训攻魏，来乞兵。遣朱珍助从
训攻魏，而魏军杀彦贞，从训战死。魏人立罗弘信，珍
乃还。张全义取河阳，逐李罕之，罕之奔于河东。李克
用遣兵围河阳，全义来求救，遣丁会、牛存节救之，击
败河东兵于沇河。五月，行营讨蔡州，围之百馀日，不
克。是时，时溥已为东南面都统，又以王统行营，而溥
犹称都统。王乃上书论溥讨蔡无功，而不落都统，欲
激怒溥以起兵端。初，高骈死，淮南乱，楚州刺史刘瓒
来奔，纳之。及王兵攻蔡不克，还欲攻徐，乃遣朱珍将兵数千以东，声言送瓒还楚州。溥怒论己，又闻珍以
兵来，果出兵拒之。珍战于吴康，大败之，取其丰、萧二
县，遂攻宿州，下之。珍屯萧县，别遣庞师古攻徐州。龙
纪元年正月，师古败溥于吕梁，淮西牙将申丛执秦
宗权，折其足，将槛送京师。别将郭璠杀丛，篡宗权以
来。献王遣行军司马李璠献俘于京师，表郭璠淮西
留后。三月，天子封王为东平王。七月，朱珍杀李唐宾
王如萧县，执珍杀之，遂攻徐州。冬，大雨水，不能屯军
而旋。初，秦宗权遣其弟宗衡掠地淮南，是岁，宗衡为
其将孙儒所杀。儒攻杨行密于扬州，淮南大乱，行密
走宣州，儒入扬州。大顺元年春，遣庞师古攻孙儒于
淮南，大败而还。四月，宿州将张筠以宿州复归于时
溥“王自将攻之，不克。”初，黄巢败走，李克用追之，至于
冤朐，不及而旋。过汴，驻军于北郊，王邀克用置酒上
源驿，夜以兵攻之，克用逾城而免，讼其事于京师，天
子知曲在汴而和解之。至是，张濬私与汴交，王厚之
以赂。濬为汴请伐河东，唐诸大臣皆以为不可兴师。
濬挟汴力，请益坚，天子不得已而许之。五月，以濬为
太原四面行营都统，王为东南面招讨使。然王不亲
兵，以兵三千属濬而已。濬屯于阴地，河东叛将冯霸
杀潞州守将李克恭来降。遣葛从周入潞州，李克用
遣康君立攻之，从周走河阳。九月，王如河阳。十月，天
子以王兼宣义军节度使，遂如滑州，假道于魏以攻
河东，且责其军须，亦所“以怒魏为兵端也。”魏人果以
谓非兵所当出，而辞以粮乏，皆不许，于是攻魏。十一
月，《张濬》之师大败于阴地。二年正月，王及魏人战于
内黄，大败之，屠故元城。罗弘信来送款。十月，克宿州。
十一月，曹州将郭绍宾杀其刺史郭饶来降。十二月，
丁会败朱瑾于金乡。景福元年二月，攻郓州，前军朱
友裕败于斗门；王军后至，又败而还。冬，友裕取濮州，
遂攻徐州。二年四月，庞师古克徐州，杀时溥。王如徐
州，以师古为留后，遂攻兖、郓。乾宁元年二月，王及朱
宣战于渔山，大败之。二年八月，又败宣于梁山；十一
月，又败之于钜野。兖、郓求救于河东，李克用发兵救
之，假道于魏。既而魏人击之，克用怒，大举攻魏。罗弘
信来求救，遣葛从周救魏。是岁，李克用封晋王。三年
五月，战于洹水，擒克用子落落，送于魏，杀之。七月，凤
翔李茂贞犯京师，天子出居于华州，王请以兵赴难，
天子优诏止之。又请迁都洛阳，不许。四年正月，庞师
古克郓州，王如郓州，以朱友裕为留后，遂攻兖州，朱
瑾奔于淮南，以葛从周为兖州留后。九月，攻淮南，庞
师古出清口，葛从周出安丰，王军屯于宿州。杨行密
遣瑾先击清口，师古败死。从周亟返兵，至于渒河，瑾
又败之，王惧，驰归。光化元年三月，天子以王兼天平
军节度使。四月，遣葛从周攻晋之山东，取邢、洺、磁三
州。襄州赵匡凝自其父德𬤇时来附，匡凝又与杨行
密、李克用通，而其事泄。七月，遣氏叔琮、康怀英攻匡
凝，取其泌、随、邓三州，匡凝请和，乃止。十二月，李罕之
以潞州来降。二年，幽州刘仁恭攻魏，罗绍威来求救。
王救魏，败仁恭于内黄。四月，遣氏叔琮攻晋、太原，不
克。七月，李克用取泽、潞。十一月，保义军乱，杀其节度
使王珙，推其牙将李璠为留后，其将朱简杀璠来降，
以简为保义军节度使。三年四月，遣葛从周攻刘仁
恭之沧州，取其德州，及仁恭战于老鸦堤，大败之。八
月，晋取洺州，王如洺州，复取之。是时，镇、定皆附于晋，
遂攻镇州，破临城，王镕来送款。进攻定州，王郜奔于
晋，其将王处直以定州降唐。宦者刘季述作乱，天子
幽于东宫。天复元年正月，护驾都头孙德昭诛季述，
天子复立，封王为梁王。遣张存敬攻王珂于河中，出
含山，下晋、绛二州。王珂求救于晋，晋不能救，乃来降。
三月，大举攻晋氏。叔琮出太行，取泽、潞。葛从周、张存
敬、侯言、张归厚及镇、定之兵皆会于太原，围之不克，
遇雨而还。五月，天子以王兼河中尹、护国军节度使。
六月，晋取慈、隰。自刘季述等已诛，宰相崔引外与梁
交，欲假梁兵尽诛宦者，而凤翔李茂贞、邠宁王行瑜
等，皆遣子弟以精兵宿卫天子，宦者韩全诲等亦因
恃以为助。天子与引计事，宦者属耳，颇闻之，乃选美
女内之宫中，阴令伺察其实。久之，果得引奏，谋所以
诛宦者之说。全诲等大惧，日夜相与涕泣，思图引以
求全。引知谋泄事急，即矫为制，召梁兵入诛宦者。十
月，王以宣武、宣义、天平、护国兵七万至于河中，取同
州，遂攻华州，韩建出降。全诲等闻梁王兵且至，即以
岐、邠宿卫兵劫天子奔于凤翔。王乃上书，言引所以
召之之意，天子怒，罢引相，责授工部尚书，诏梁兵还
镇。王引兵去攻邠州，屯于三原。邠州节度使杨崇本
以邠、宁、庆、衍四州降，崔引奔于华州。二年春，王退军
于河中。晋攻晋、绛，遣朱友宁击败晋军于蒲县，取汾、
慈、隰，遂围太原，不克而还。汾、慈、隰复入于晋。四月，友
宁引兵西至兴平，及《李茂贞》战于武功，大败之。王兵
犯凤翔，茂贞数出战，辄败，遂围之。十一月，鄜坊李周
彝以兵救凤翔，王遣孔勍袭鄜州，掳周彝之族，徙于河中，周彝乃降。是时，岐兵屡败而围久，城中食尽，自
天子至，后宫皆冻馁。三年正月，茂贞杀韩全诲等二
十人，囊其首示梁军，约出天子以为解。甲子，天子出幸
梁军，遣使者驰召崔引，引托疾不至，王使人戏引曰：
“吾未识天子，惧其非是，子来为我辨之。”天子还至兴
平，引率百官奉迎。王自为天子执辔，且泣且行，行十
馀里止之。见者咸以为忠。己巳，天子至自凤翔，素服
哭于太庙而后入，杀宦者七百馀人。二月甲戌，天子
赐王“回天再造竭忠守正功臣”，以辉王祚为诸道兵
马元帅，王为副元帅。王乃留子友伦为护驾指挥使，
以为天子卫，引兵东归。天子饯于延喜楼，赐《杨柳枝》
五曲。初，梁兵已西，青州王师范遣其将刘𬩽袭据梁
兖州，王已还梁，四月，如郓州，遣朱友宁攻青州，师范
败之于石楼，友宁死。九月，杨师厚败青人于临胊，取
其棣州，师范以青州降，而𬩽亦降。友伦击鞠，堕马死。
王怒，以崔引杀之，遣朱友谦杀引于京师，其与友伦
击鞠者皆杀之。自天子奔华州。王请迁都洛阳，虽不
许，而王命河南张全义修洛阳宫以待。天祐元年正
月，王如河中，遣牙将寇彦卿如京师，请迁都洛阳，并
徙长安居人以东。天子行至陕州，王朝于行在，先如
东都。是时，六军诸卫兵已散亡，其从以东者，小黄门
十数人，打球供奉内园小儿等二百馀人。行至穀水，
王教医官“许昭远告其谋乱，悉杀而代之，然后以闻。”
由是天子左右皆梁人矣。四月甲辰，天子至自西都。
是时，晋王李克用、岐王李茂贞、楚王赵匡凝、蜀王王
建、吴王杨行密闻梁迁天子洛阳，皆欲举兵讨梁，王
大惧。六月，杨崇本复附于岐王，乃以兵如河中，声言
攻崇本，遣朱友恭、氏叔琮、蒋元晖等行弑。昭宗崩。十
月，王朝于京师，杀朱友恭氏叔琮。十一月，攻淮南，取
其光州。攻寿州，不克而旋。二年二月，遣蒋元晖杀德
王裕等九王于九曲池。六月，杀司空裴贽等百馀人。
七月，天子复使来，赐王《迎銮纪功碑》。王欲代唐，使人
谕诸镇，襄州赵匡凝以为不可，遣杨师厚攻之，取其
唐、邓、复、郢、随、均、房七州。王如襄州，军于汉北。九月，师
厚破襄州，匡凝奔于淮南。师厚取荆南，荆南留后赵
匡明奔于蜀，遂出光州，以攻寿州，不克。天子卜祀天
于南郊，王怒，以为蒋元晖等欲祈天以延唐，天子惧，
改卜郊。十一月辛巳，天子封王为魏王、相国，总百揆，
以宣武、宣义、天平、护国、天雄、武顺、祐国、河阳、义武、昭
义、武宁、保义、忠义、武昭、武定、泰宁、平卢、匡国、镇国、荆
南、忠武二十一军，为魏国，备九锡，王怒不受。十二月，
天子以王为天下兵马元帅。王益怒，遣人告枢密使
蒋元晖与何太后私通，杀元晖而焚之，遂弑太后于
积善宫，又杀宰相柳璨、太常卿张廷范，车裂以徇。天
子下诏，以太后故，停郊。三年春，魏州罗绍威谋杀其
牙军，来假兵以虞变，王为发兵北攻《刘仁恭》之沧州。
兵过魏，而绍威已杀牙军，其兵之在外者果皆叛，据
贝、卫，澶博州，王以兵悉杀之，遂攻沧州，军于长芦。《刘
仁恭》求救于晋，晋人取潞州，王乃旋军。

开平元年春正月壬寅，天子使御史大夫薛贻矩来
劳军，宰相张文蔚率百官来劝进。夏四月壬戌，更名
晃。甲子，皇帝即位。戊辰，大赦，改元国号梁。封唐主为
济阴王。升汴州为开封府，建为东都，以唐东都为西
都，废京兆府为雍州。赐东都酺一日。契丹阿保机使
袍笏梅老来。五月丁丑朔，以唐相张文蔚、杨涉为门
下侍郎，御史大夫薛贻矩为中书侍郎、“同中书门下
平章事。”戊寅，渤海、契丹遣使者来。乙酉，封兄全昱为
广王，子友文博王，友珪郢王，友璋福王，友贞均王，友
徽建王，侄友谅衡王，友能惠王，友诲邵王。甲午，改枢
密院为崇政院，太府卿敬翔为使。是月，潞州行营都
指挥使李思安及晋人战，败绩。六月甲寅，平卢军节
度使韩建守司徒、同中书门下平章事。秋七月己亥，
追尊祖考为皇帝，妣为皇后。皇高祖黯谥曰“宣元，庙
号肃祖；祖妣范氏谥曰宣僖；曾祖茂琳谥曰光献，庙
号敬祖；祖妣杨氏谥曰光孝；祖信谥曰昭武，庙号宪
祖；祖妣刘氏谥曰昭懿；考诚谥曰文穆，庙号烈祖；妣
王氏谥曰文惠。”八月丁卯，同州《虸蚄》虫生隰州，黄河
清。九月，括马。冬十月己未，讲武于繁台。十一月壬寅，
赦亡命背军髡黥刑徒。

二年春正月丁酉，渤海遣使者来。己亥，卜郊于西都
弑济阴王。二月辛未，契丹阿保机遣使者来。三月壬
申朔，如西都。丙子，如怀州。丁丑，如泽州。戊寅，封鸿胪
卿李崧介国公，为“二王后。”壬午，匡国军节度使刘知
俊为潞州行营招讨使。癸巳，卜郊、张文蔚薨。夏四月
癸卯，杨涉罢。吏部侍郎于兢为中书侍郎，翰林学士
承旨、礼部侍郎张策为刑部侍郎、“同中书门下平章
事。”壬子，至泽州。五月己丑，潞州行营都虞候康怀英
及晋人战于夹城，败绩。戊戌，立唐三庙。契丹遣使者
来。六月壬寅，忠武军节度使刘知俊为西路行营招
讨使以伐岐。己酉，杀金吾卫上将军王师范，灭其族。
丙辰，刘知俊及岐人战于漠谷，败之。秋九月丁丑，如陕州。博王友文留守东都。冬十月丁未，至自陕州。十
一月癸巳，张策罢。左仆射杨涉同中书门下平章事。
十二月，以介国公为三恪，酅国公、莱国公为二王后。
三年春正月甲戌，如西都，复燃灯以祈福。庚寅，享于
太庙。辛卯，有事于南郊，大赦。丙申，群臣上尊号曰睿
文圣武广孝皇帝。二月壬戌，讲武于西杏园。甲子，延
州高万兴叛于岐，来降。三月辛未，渤海国王大《諲譔》
遣使者来。甲戌，如河中。山南东道节度使杨师厚为
潞州四面行营招讨使。刘知俊取丹州。夏四月丙午，
知俊克延、鄜、坊三州。五月己卯，至自河中，杀佑国军
节度使王重师。六月庚戌，刘知俊执祐国军节度使
刘捍，叛附于岐。辛亥，如陕州。乙卯，冀王朱友谦为同
州东面行营招讨使，刘知俊奔于岐。州军乱，逐其
刺史宋知诲。秋七月，商州军乱，逐其刺史李稠，稠奔
于岐。乙丑，克丹州，执其首恶王行思。乙亥，至自陕州。
甲申，襄州军乱，杀其留后王班。房州刺史杨虔叛附
于蜀。八月辛亥，降死罪囚。辛酉，均州刺史张敬方克
房州，执杨虔。闰月癸酉，契丹遣使者来。己卯，阅稼于
西苑。九月壬寅，行营招讨使、左卫上将军陈晖克襄
州，执其首恶李洪。丁未，保义军节度使王檀为潞州
东面行营招讨使。辛亥，韩建、杨涉罢。太常卿赵光逢
为中书侍郎，翰林学士承旨、工部侍郎杜晓为户部
侍郎、同中书门下平章事。辛酉，李洪、杨虔伏诛。冬十
一月甲午，日南至，告谢于南郊。己酉，搜访贤良。镇国
军节度使康怀英伐岐。十二月，怀英克宁、庆、衍三州，
及刘知俊战于升平，败绩。

四年春正月壬辰朔，始用乐。丁未，讲武于榆林。二月
己丑，阅稼于穀水。秋八月丙寅，如陕州。河南尹张宗
奭留守西都。辛未，护国军节度使杨师厚为西路行
营招讨使以伐岐。九月己丑，至自陕州。辛亥，搜访贤
良。冬十一月己丑，“宁国军节度使王景仁为北面行
营招讨使以伐赵。”赵王王镕、北平王王处直叛附于
晋，晋人救赵。十二月癸酉，颁《律令格式》。

乾化元年春正月丁亥，王景仁及晋人战于柏乡，败
绩。庚寅，赦流罪以下囚，求危言正谏。癸巳，天雄军节
度使杨师厚为北面行营招讨使。夏四月壬申，契丹
阿保机遣使者来。五月甲申朔，大赦，改元。癸巳，幸张
宗奭第。秋八月戊辰，阅稼于榆林。渤海遣使者来。戊
寅，大阅于兴安鞠场。九月辛巳朔，御文明殿入阁。庚
子，如魏州。张宗奭留守西都。冬十月丙子，大阅于魏
东郊。十一月，高万兴取盐州。壬辰，至自魏州。乙未，回
鹘、吐蕃遣使者来。

二年春二月丁巳，光禄卿卢玭使于蜀。甲子，如魏州。
张宗奭留守西都。次白马，杀左散骑常侍孙骘、右谏
议大夫张衍、兵部郎中张儁。戊寅，如贝州。三月丙戌，
屠枣彊。丁未，复如魏州。夏四月己巳，至自魏州。戊寅，
如西都。五月丁亥，《德音》“降死罪己下囚，罢役徒，禁屠
及捕生。《渤海》遣使者来。”是月，薛贻矩薨。六月，疾革。郢
王友珪反。戊寅，皇帝崩。

呜呼！天下之恶梁久矣，自后唐以来，皆以为伪也。至
予论次五代，独不伪梁，而议者或讥予大失《春秋》之
旨，以为梁负大恶，当加诛绝而反进之，是奖篡也，非
《春秋》之志也。予应之曰：“是《春秋》之志尔。鲁桓公弑隐
公而自立者，宣公弑子赤而自立者，郑厉公逐世子
忽而自立者，卫公孙剽逐其君衎而自立者，圣人于
《春秋》，皆不绝其为君。此予所以不伪梁者，用《春秋》之
法也。”“然则《春秋》亦奖篡乎？”曰：“惟不绝四者之为君，于
此见《春秋》之意也。圣人之于《春秋》，用意深，故能劝戒
切，为言信，然后善恶明。夫欲著其罪于后世，在乎不
没其实。其实尝为君矣，书其为君，其实篡也。书其篡，
各传其实，而使后世信之，则四君之罪不可得而掩
尔。使为君者不得掩其恶，然后人知恶名不可逃，则
为恶者庶乎其息矣。”是谓用意深而劝戒切，为言信
而善恶明也。桀、纣不待贬其王，而万世所共恶者也。
《春秋》于大恶之君不诛绝之者，不害其褒善贬恶之
旨也。惟不没其实以著其罪，而信乎后世。与其为君
而不得掩其恶，以息人之为恶。能知《春秋》之此意，然
后知予不伪梁之旨也。

### 末帝本纪

按《五代史？梁本纪》：“末帝，太祖第三子友贞也。为人美
容貌，沈厚寡言，雅好儒士。太祖即位，封均王，为左天
兴军使、东京马步军都指挥使。乾化二年六月，太祖
遇弑，友珪自立，杀博王友文，以弑帝之罪归之。以王
为东京留守，开封尹敬翔为中书侍郎，同中书门下
平章事，户部尚书李振为崇政院使。明年，友珪改元”
曰凤历。二月，驸马都尉赵岩至东都，王私与之谋，遣
马慎交之魏州见杨师厚计事。师厚遣小校王舜贤至洛阳，告左龙虎统军袁象先使讨贼。是时，怀州龙
骧屯兵叛，方捕索之，王乃伪为友珪诏书，发左右龙
骧在东都者皆还洛阳，因激怒之曰：“天子以怀州屯
兵叛，追汝等，欲尽坑之。”诸将皆泣，莫知所为。王曰：“先
皇帝经营王业三十馀年，今日尚为友珪所杀，汝等
安所逃死乎！”因出太祖画像示诸将而泣曰：“汝能趋
洛阳，擒逆贼，则转祸为福矣！”军士皆呼万岁，请王为
主。王乃遣人趣象先等。庚寅，象先等以禁兵讨贼，友
珪死，杜晓见杀。象先遣赵岩持传国宝至东都，请王
入洛阳。王报曰：“夷门，太祖所以兴王业也。北拒并、汾，
东至淮海，国家藩镇，多在东方，命将出师，利于便近。”
是月，皇帝即位于东都，复称乾化三年，复博王友文
官爵。三月丁未，更名锽。夏五月，杨师厚取沧州。秋九
月甲辰，御史大夫姚洎为中书侍郎、同中书门下平
章事。冬十二月，晋人取幽州。四年夏四月丁丑，贬于
兢为莱州司马。武宁军节度使蒋殷反，天平军节度
使牛存节讨之。

贞明元年春正月，存节克徐州。三月丁卯，赵光逢罢。
平卢军节度使贺德伦为天雄军节度使，分其相、澶、
卫州为昭德军，宣徽使张筠为节度使。己丑，天雄军
乱，贺德伦叛附于晋。邠州李保衡叛于岐，来附。夏六
月庚寅朔，晋王李存勗入于魏州，遂取德州。冬十月
辛亥，康王友孜反，伏诛。十一月乙丑，改元耀州温昭
图叛于岐，来附。是岁，更名瑱。

二年春二月丙申，杨涉罢。三月，镇南军节度使刘𬩽
及晋人战于故元城，败绩，奔于滑州。晋人取卫州、惠
州，捉生都将李霸反，伏诛。夏六月，捉生都将张温叛
降于晋。秋七月，晋人取相州，张筠奔于京师。安国军
节度使阎宝叛附于晋。八月丁酉，太子太保致仕赵
光逢为司空、兼门下侍郎、“同中书门下平章事。”九月，
晋人取沧州，横海军节度使戴思远奔于京师。晋人
克贝州，守将张源德死之。冬十月丁酉，中书侍郎郑
玨同中书门下平章事。

三年夏四月辛卯，右千牛卫大将军刘璩使于契丹。
冬十二月，宣义军节度使贺瓌为北面行营招讨使。
己巳，如西都卜郊。晋人取杨刘。

四年正月，不克郊。己卯，至自西都。夏四月己酉，尚书
吏部侍郎萧顷为中书侍郎、同中书门下平章事。己
巳，赵光逢罢。冬十二月庚子朔，贺瓌杀其将谢彦章、
孟审澄、侯温裕。癸亥，瓌及晋人战于胡柳，败绩。是岁，
泰宁军节度使张守进叛附于晋，亳州团练使刘𬩽
为兖州安抚制置以讨之。

五年春正月，晋军于德胜。秋八月乙未朔，“开封尹王
瓒为北面行营招讨使。”冬十月，刘𬩽克兖州，张守进
伏诛。十二月，晋人取濮阳，天平军节度使霍彦威为
“北面行营招讨使。”

六年夏四月己亥，降死罪以下囚。乙巳，尚书左丞李
琪为中书侍郎、同中书门下平章事。河中节度使朱
友谦袭同州，杀其节度使程全晖，叛附于晋，泰宁军
节度使刘𬩽讨之。秋七月，“陈州妖贼母乙自称天子。”
九月庚寅，供奉官郎公远为《契丹》欢好使。冬十月，母
乙伏诛。

龙德元年春，赵将张文礼杀其君镕，来乞师，不许。三
月丁亥朔，禁私度僧尼。陈州刺史惠王友能反。夏五
月丙戌朔，德音改元，降流罪已下囚。秋，赦友能，降封
房陵侯。天平军节度使戴思远为北面行营招讨使。
冬十月，思远及晋人战于戚城，败绩。

二年春正月，思远袭魏州，取成安。秋八月，滑州兵马
留后段凝攻卫州，执其刺史李存儒。戴思远克淇门、
共城、新乡。

三年春三月，潞州李继韬叛于晋来附。夏闰四月，唐
人取郓州。五月庚申，宣义军节度使王彦章为北面
行营招讨使，取德胜南城。秋八月，段凝为北面行营
招讨使，先锋将康延孝叛降于唐。冬十月甲戌，宣义
军节度使王彦章及唐人战于中都，败绩，死之。唐人
取曹州，盗窃传国宝奔于唐。戊寅，皇帝崩。

梁亡。